OpenLLM-France/wikimedia huggingface dataset:
# Hematoma

Un hematoma és una acumulació de sang causat pel trencament de vasos capil·lars que apareix generalment en una contusió. Un hematoma quan apareix en la pell adquireix un color blavenc o violaci (per això se'l coneix popularment com un blau o un morat) en uns pocs minuts després del cop, i desapareix de manera natural.
Els hematomes també poden aparèixer en òrgans interns.
Els hematomes poden migrar gradualment a mesura que les cèl·lules i els pigments fluids es mouen en el teixit conjuntiu. Per exemple, un hematoma en la base del polze es mouria lentament fins a cobrir tot el dit en una setmana.

## Símptomes dels hematomes

Segons sigui la intensitat del cop causant, hi ha diferents tipus d'hematomes, i es desencadenen de la forma següent:
* Dolor: el primer símptoma d'un hematoma és sentir dolor en la zona on s'ha rebut el cop.
* Inflamació: la zona afectada patirà una inflamació que anirà baixant de manera natural amb el pas del temps.
* Canvi de color de la pell: la zona afectada anirà canviant de color a mesura que vagi avançant el temps. Començarà de color rosaci, després canviarà a un color blavós, amb els dies passarà a ser groguent-verdós i finalment a mesura que la pell vagi sanant tornarà al seu color normal.
Si es dona el cas en què es produeix la formació dels hematomes en diferents àrees del cos sense haver patit cops o caigudes, és recomanable que el pacient es dirigeixi a una consulta per ésser revisat per un metge hematòleg.

## Tipus

* Hematoma subdèrmic (sota la pell)
* Hematoma intramuscular (dins del teixit muscular)
* Crani/encèfal:
** Hematoma subgaleal: entre l'aponeurosi epicranial i el periosti
** Cefalohematoma: entre el periosti i el crani. Comú causat en el part amb ventosa obstètrica.
** Hematoma epidural: entre el crani i la duramàter
** Hematoma subdural: entre la duramàter i l'aracnoide
** Hematoma subaracnoidal: entre l'aracnoide i el piamàter (l'espai subaracnoidal)
** Hematoma parenquimàtic: dins de les estructures de l'encèfal, més habitualment el cervell (en una hemorràgia cerebral).
** Otematoma: entre la pell i les capes de cartílag de l'orella
* Hematoma mamari (mama)
* Hematoma pericondral (orella)
* Hematoma perianal (anus)
* Hematoma subunguial (ungla)
* Hematoma de la beina del recte

## Referències

* ↑ Hematoma Medline plus. [15-4-2008]
* ↑ Primers auxilis amb un hematoma Arxivat 2011-12-25 a Wayback Machine. Euroresidentes.com [15-4-2008]
Viccionari

## Vegeu també

* Petèquia
* Equimosi
* Sangtraït
# Sistema conjugat

En química, un sistema conjugat és un sistema d'orbitals p connectats amb electrons deslocalitzats en compostos que alternen enllaços simples i múltiples.
Un sistema conjugat ocorre en un compost orgànic on els àtoms units mitjançant enllaç covalentment amb enllaços simples i múltiples alternants (per exemple, C=C-C=C-C) i amb influència mútua per a produir una regió anomenada deslocalització electrònica. En aquesta regió, els electrons no pertanyen a un sol enllaç o àtom, sinó a un grup. Per exemple, el fenol (C₆H₅OH) té un sistema de 6 electrons per damunt i per sota de l'anell pla, i també del grup hidroxil.
El sistema conjugat resulta en una deslocalització general dels electrons de valència a través de tots els orbitals p alineats paral·lelament, cosa que incrementa l'estabilitat i disminueix l'energia global de la molècula.

## Rerefons

La conjugació és possible per altres mitjans diferents al del procés d'alternació d'enllaços simples i dobles.
Els sistemes conjugats tenen propietats úniques que originen colors forts. Molts pigments utilitzen sistemes conjugats d'electrons, com és la llarga cadena conjugada de l'hidrocarbur beta-carotè, que dona lloc al color taronja fort que té la pastanaga i altres vegetals. Els sistemes conjugats amb menys de 8 enllaços dobles acostumen a absorbir només en la regió de la ultraviolada i són incolors a l'ull humà. Els compostos que són blaus i verds generalment el seu color no és només degut a sistemes conjugats d'enllaços dobles.
Aquesta absorció de llum en l'espectre ultraviolat a visible es pot quantificar usant espectroscòpia ultraviolada-visible, i forma la base de la fotoquímica.
La conjugació en sistemes cíclics dona com a resultat l'aromaticitat, una estabilitat inusual que es troba en molts sistemes cíclic conjugats, com el benzè i els seus derivats, furan i pirrole.
Cal esmentar que no n'hi ha prou amb el simple fet de tenir enllaços simples i múltiples alternants perquè un sistema estigui fortament conjugat.

## Exemples comuns

* Vitamina D
* Vitamina A
* Vitamina B₁₂
* Hemoglobina
* Clorofil·la
* Carotè
* Benzè

## Referències

* ↑ March Jerry; (1985). Advanced Organic Chemistry reactions, mechanisms and structure (3rd ed.). New York: John Wiley & Sons, inc. ISBN 0-471-85472-7
# Sulfat de ferro(III)

El sulfat de ferro(III) (antigament sulfat fèrric), és el compost químic amb la fórmula Fe₂(SO₄)₃, el sulfat de ferro trivalent.Normalment és de color groc, és una sal cristal·lina ròmbica soluble en aigua a la temperatura d'una habitació. Es fa servir en els tints com a mordant, i és un coagulant en els residus industrials. També es fa servir en pigments, i en banys en les indústries de l'alumini i l'acer. En medicina s'usa com astringent i estíptic.

## Presència a la natura

La mikasaita és un mineral que presenta sulfat de ferro(III) dins una amb mescla d'alumini i ferro. Té la fórmula química (Fe$^{3+}$, Al$^{3+}$)₂(SO₄)₃. La forma anhidra es presenta rarament i és més comuna els hidrats com per exemple la coquimbita (nonahidratada). També es presenta sulfat de ferro (III) en el mineral alunita.

## Producció

El sulfat de ferro(III) es produeix a gran escala per la reacció de l'àcid sulfúric amb sulfat ferrós i àcid nítric o bé peròxid d'hidrogen (com agents oxidants).
    2FeSO₄ + H₂SO₄ + H₂O₂ → Fe₂(SO₄)₃ + 2H₂O

## Exploració de Mart

S'ha detectat sulfat de ferro(III) i jarosita per part de dos vehicles rovers Spirit i Opportunity. Aquestes substàncies indiquen unes altes condicions oxidants que haurien predominat al planeta Mart. El maig de 2009, el rover Spirit va passar sobre una zona amb sulfat de ferro(III) oculta sota un sòl d'aspecte normal. Per la poca cohesió del sulfat de ferro aquest rover va quedar aturat per sempre.

## Referències

* ↑ Ferric sulfate. The Columbia Encyclopedia, Sixth Edition. Retrieved November, 2007.
* ↑ Ferric sulfate Arxivat 2008-09-26 a Wayback Machine.. Online medical dictionary. Retrieved November, 2007
* ↑ «Mikasaite». Arxivat de l'original el 2012-03-22. [Consulta: 22 març 2012].
* ↑ Iron compounds. Encyclopædia Britannica Article. Retrieved November, 2007
* ↑ Chang, Kenneth «Mars rover’s 5 working wheels are stuck in hidden soft spot». The New York Times, 19-05-2009 [Consulta: 19 maig 2009].
# Aloïna

L'aloïna' és un compost amarg i groguenc aïllat de la planta àloe. Es fa servir com estimulant i laxant, així com per tractar el restrenyiment, mitjançant moviments inductors de la defecació. El compost es presenta al làtex de l'àloe groc que traspua sota de la superfície de les fulles de la planta, i no es troba en el gel comunament usat pel tractament de casos dermatològics.

## Estructura i preparació

L'aloïna s'extreu de fonts naturals com una barreja de dos Diastereòmers, anomenats aloïna A (també coneguda com a barbaloina ) i aloïna B (o isobarbaloína ), les quals tenen propietats químiques similars. L'aloïna és un glicòsid antraquinònic, que significa que el seu esquelet d'antraquinona s'ha modificat per l'addició d'una molècula de sucre. Les antraquinones són una família comuna de pigments naturalment grocs, ataronjats i vermells, dels quals molts posseeixen propietats catàrtiques, atributs compartits també per l'aloïna.
L'aloïna generalment es prepara per extracció a partir del làtex de l'àloe, un exsudat groguenc que emana de l'anvers de la pell de les fulles d'àloe. El làtex, conegut com a 'suc d'àloe', es deshidrata a continuació i es converteix en pols per obtenir el producte final, sovint en forma de pastilles o de bevible, tot i que l'aloïna no té bona estabilitat en solucions aquoses. Els productes derivats del gel de la planta d'àloe no conté quantitats apreciables de aloïna, i no s'ha provat la seva efectivitat en cap malaltia o condició quan es pren oralment.

## Efectes

Un cop ingerida, l'aloïna incrementa les contraccions peristàltiques al còlon, el que indueix la defecació. L'aloïna també impedeix que el còlon reabsorbeixi aigua des del tracte gastrointestinal. Això passa perquè l'aloïna obre els canals de clorur de la membrana del còlon.
En dosis més altes, aquests efectes poden provocar la pèrdua del balanç electrolític, diarrea, i dolor abdominal, els quals són efectes secundaris comuns del fàrmac. Ja que l'aloïna pot causar contraccions uterines, les dones embarassades han d'evitar la ingesta de productes que contenen àloe.
Els remeis derivats de plantes que contenen aloïna i altres antraquinones s'han fet servir com a medicines tradicionals des de l'antiguitat, però els seus arriscats efectes secundaris fan que generalment no sigui adequat mantenir l'aloïna a la llar ni donar-li un ús diari.

## Referències

* ↑ The Merck Index, 12th Edition. 314
* ↑ Grün, M; Franz, H. «In vitro biosynthesis of the C-glycosidic bond in aloin». Planta, 152, pàg. 562-564.
* 1 2 3 Lulinski, B. R.D.. «Some notes on Aloe Vera». Arxivat de l'original el 10 de febrer 2007. [Consulta: 12 novembre 2007].
* ↑ Wamer, WG; Vath, P; Falvey, DE «In vitro studies on the photobiological properties of àloe emodin and aloin A». Free Radic Biol Med., 34, 1-2003, pàg. 233-42.
# Sant Pelegrí de les Planes d'Hostoles

Sant Pelegrí de les Planes d'Hostoles és una església del poble de Cogolls, al municipi de les Planes d'Hostoles (Garrotxa), inclosa a l'Inventari del Patrimoni Arquitectònic de Catalunya.

## Descripció

Església de petites dimensions d'una sola nau amb ábsis semicircular. La construcció es feta de maçoneria amb pocs elements decoratius. Teulada a dos vessants perpendiculars a la façana principal.

## Referències

* ↑ «Sant Pelegrí de les Planes d'Hostoles». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 28 febrer 2019].
# Antonio Conte

Antonio Conte (Lecce, 31 de juliol de 1969) és un exfutbolista professional italià que va estar en actiu entre 1985 i el 2004. Un cop retirat com a jugador passà a desenvolupar tasques d'entrenador en diversos equips italians. Va ser l'entrenador de la selecció de futbol d'Itàlia entre 2014 i 2016, i va dirigir la selecció a l'Eurocopa 2016.
Jugant com a migcampista, Conte va començar la seva carrera al club local U.S. Lecce i finalment va arribar a sér un dels jugadors més guardonats i influents en la història de la Juventus FC. Va demostrar sempre una pgran tenacitat, capacitat de treball i de lideratge, va ser capità de l'equip amb el qual va guanyar la Lliga de Campions de la UEFA, i cinc títols de la Serie A, entre d'altres. També va jugar per la selecció italiana amb la qual va participar en la Copa del Món de Futbol de 1994 i a l'Eurocopa 2000, campionats ambdós on Itàlia fou subcampiona.
La seva carrera com a entrenador va començar el 2006, liderant l'FC Bari 1908 a guanyar el títol de la Serie B de 2008, i l'AC Siena a l'ascens des de la mateixa categoria dos anys després. Després es va fer càrrec de la Juventus el 2011, on hi va instaurar un sistema de joc 3–5–2 que li va permetre de guanyar tres títols consecutius de la Serie A, abans de fer-se càrrec de la selecció italiana el 2014. A continuació, va canviar la selecció nacional pel Chelsea FC de la Premier League, equip en el qual va estar dues temporades, conquerint la Premier League en el seu primer any a l'equip. Seguidament, va dirigir l'Inter de Milà, amb qui va conquerir la Serie 2020-21.

## Palmarès
### De jugador
#### Juventus FC

* 1 Lliga de Campions de la UEFA: 1995-96
* 1 Copa de la UEFA: 1992-93
* 1 Copa Intertoto: 1999
* 5 Serie A: 1994-95, 1996-97, 1997-98, 2001-02, 2002-03
* 1 Copa italiana: 1994-95
* 3 Supercopes italianes: 1995, 1997, 2003

### D'entrenador
#### SSC Bari

* 1 Serie B: 2008-09

#### Juventus FC

* 3 Serie A: 2011-12, 2012-13, 2013-14
* 2 Supercopes italianes: 2012, 2013

#### Chelsea FC

* 1 Premier League: 2016-17
* 1 Copa anglesa: 2017-18

#### FC Inter de Milà

* 1 Serie A: 2020-21

#### Individual

* 4 Panchina d'Oro: 2011-12, 2012-13, 2013-14, 2020-21
* 1 Panchina d'Argento: 2008-09
* 4 Millor entrenador de l'any de la Serie A: 2011-12, 2012-13, 2013-14, 2020-21
* 1 Premi Globe Soccer al millor entrenador de l'any: 2013
* 1 Premis Gazzetta Sports al millor entrenador de l'any: 2015
* 3 Millor entrenador del mes de la Premier League: octubre 2016, novembre 2016, desembre 2016
* 1 Millor entrenador de la temporada de la Premier League: 2016-17
* 1 2n lloc al Premi The Best FIFA com a millor entrenador: 2017
* 1 Saló de la fama del futbol italià: 2021

## Referències

* ↑ «Conte ready to carve out his Italy vision». FIFA.com. Arxivat de l'original el 5 de març 2016. [Consulta: 11 setembre 2014].
* ↑ «Antonio Conte» (en castellà). Transfermarkt. [Consulta: 5 abril 2023].
* ↑ «A. Conte» (en castellà). Soccerway. [Consulta: 5 abril 2023].
# Tub capil·lar

Un tub capil·lar és una conducció de fluid molt estreta i de petita secció circular. El seu nom s'origina per la similitud amb el gruix del cabell. És en aquests tubs en què es manifesten els fenòmens de capil·laritat.
Poden estar fets de diferents materials: vidre, coure, aliatges metàl·lics, etc., En funció del seu ús o aplicació.

## Tub capil·lar en circuits refrigerants

És el cas més senzill de dispositiu d'expansió, ja que consisteix únicament en un tub de petit diàmetre (generalment de coure), que actua retenint el flux de líquid refrigerant, l'expansió es realitza a la seva sortida al connectar-lo al tub que va cap a l'evaporador.
Aquest estrenyiment afegeix una pèrdua de càrrega a tal en aquest punt del circuit frigorífic que, abans d'ell, la descàrrega del compressor crea una alta pressió i, al sortir, l'aspiració determina la baixa pressió. La pèrdua de càrrega que origina el capil·lar en aquest punt es defineix en funció de la longitud d'aquest, i correspon a la caiguda de pressió del sistema entre el condensador i l'evaporador.

### Avantatges

Els seus avantatges enfront d'altres sistemes d'expansió:
* Senzillesa
* Fiabilitat: no té peces mòbils
* Facilitat de reparació
* No necessita dipòsit de líquid

### Desavantatges

* Rigidesa: no permet adaptar el cabal de refrigerant a les variacions de càrrega tèrmica i de temperatura del medi.

## Vegeu també

* Dispositiu d'expansió
* Vàlvula d'expansió

## Enllaços externs

* & hl = ca & gl = ca & sig = AFQjCNGafr1drM2C9HIg_wP05l0s3z77lA Javier Ortega: Tub capil·lar en circuits refrigerants.
# Turó de Montigalà

El turó de Montigalà és una muntanya de 152 metres que es troba al municipi de Badalona (Barcelonès) en el barri homònim, al qual va donar el nom. Al seu cim s'hi situa la Creu de Montigalà, monument col·locat per les Festes Constantinianes de 1913, que commemoraven l'Edicte de Milà de 313.

## Topònim

En la bibliografia culta s'empra Montigalar, almenys fins ben entrat el segle xx. D'altra banda, Alcover i Moll esmenten també la mateixa forma de Montigalar en el seu diccionari com una deformació de l'original Mont Aguilar, per metàtesi. Sembla que al segle xi la muntanya apareix anomenada com mons aquilaris en diversos documents. Formes derivades com aquila, aquilaris i aquilaria es remunten, com a mínim, des del segle vi. Per tant, és un topònim antic que fa referència a una àguila. Tanmateix és freqüent aquest tipus de topònims en muntanyes punxegudes amb forma d'agulló.

## Restes arqueològiques

Segons Josep Barriga, l'any 1776:
| « | amb motiu de plantar vinya, s'hi van trobar algunes criptes que contenien uns cossos de figura gran i quasi agegantades, i encara que la major part eren cendre, es veien alguns ossos i es conservaven unes com llances; miraven a orient... | » |
A més a més, gravada a la roca hi havia, com una ara dedicada al Sol, amb una inscripció llatina que resava: SOLI SACRUM A P ABASC·ANTUS. L'última part, possiblement era el nom d'una persona d'origen ibèric.

## Referències

* ↑ Institut Cartogràfic i Geològic de Catalunya
* 1 2 TARADELL, M. (dir.); PREVOSTI,M. Edicions Universitat de Barcelona. Fontaments: prehistòria i món antic als Països Catalans 9, 1996, p. 347 [Consulta: 25 maig 2013].
* ↑ ALCOVER, A. M., MOLL, F. de B.. «"Diccionari català-valencià-balear». Institut d'Estudis Catalans. Arxivat de l'original el 26 d’agost 2004. [Consulta: 25 maig 2013].
* ↑ Soler i Amigó, Joan «Reportatge: “Un segle de la Creu de Montigalà”». el TOT Badalona [Consulta: 25 maig 2013]. Arxivat 12 de març 2013 a Wayback Machine.

## Vegeu també

* Creu de Montigalà
* Serralada de Marina
# TuxMath

TuxMath és un joc educatiu per a alumnes de primària, dissenyat per tal de practicar operacions aritmètiques senzilles de sumes, restes, multiplicacions i divisions.
En les operacions de suma, resta, multiplicació i divisió, el joc es desenvolupa en un ambient lunar on uns cometes van caient acompanyats d'un càlcul matemàtic que haurem de resoldre abans que xoquin contra dels iglús dels nostres amics pingüins. El pingüí Tux controla un làser que pot destruir aquests cometes, però per tal de fer això, primer serà necessari respondre de manera correcta al càlcul de l'operació. La dinàmica del joc recorda l'antic joc de sales recreatives Space Invaders.
En una de les opcions del programa, es poden fer càlculs factorials i fraccionaris, més avançats que els anteriors, on el joc que es presenta és semblant a l'Asteroids, on el Tux controla una nau espacial que ha de destruir els meteorits. Aquí, a més de la dificultat afegida del càlcul, també s'ha de controlar la nau per tal de no xocar contra els meteorits que volten per la pantalla, mentre s'apunta al que es vulgui destruir seleccionant abans el dígit adient al seu càlcul. Si el número seleccionat no és el correcte, malgrat que disparem al meteorit no li podrem fer cap mal.
El TuxMath incorpora 58 lliçons, a més de les opcions de factorització i fraccionament.

## Referències

* ↑ Free Educational Software page at North Canton City Schools Arxivat 2008-08-28 a Wayback Machine..
* ↑ "A free education" article at Linux.com, May 23, 2006.
* ↑ "Five Useful Software For Kids" article at Techtree.com Arxivat 2012-09-15 at Archive.is, May 23, 2006.
* ↑ "Sharpen Your Mind and Have Fun With Tux" article at LinuxPlanet Arxivat 2017-03-13 a Wayback Machine., May 23, 2006.
* ↑ Linux.com review of the ASUS Eee PC, January 11, 2008
* ↑ News from Bill Kendrick's personal website Arxivat 2008-05-22 a Wayback Machine., December, 2002.

## Enllaços externs

* Web oficial Arxivat 2017-09-12 a Wayback Machine.
# Tvrdomestice

Tvrdomestice és un poble i municipi d'Eslovàquia que es troba a la regió de Nitra, al sud-oest del país. La primera menció escrita de la vila es remunta al 1280.

## Referències

* ↑ «Nitriansky kraj (Slovakia): Districts, Towns and Municipalities - Population Statistics, Charts and Map». [Consulta: 19 desembre 2021].
* ↑ User, Super. «História obce» (en eslovac). Arxivat de l'original el 2021-12-20. [Consulta: 20 desembre 2021].
# Bloc de Progrés Jaume I de l'Alcúdia

El Bloc de Progrés Jaume I de l'Alcúdia és una associació cultural valenciana que treballa per la recuperació de la llengua i de la identitat del País Valencià en l'àmbit local. Fundada a l'Alcúdia l'any 1995 per un grup de veïns compromesos amb la cultura i la llengua valenciana, Josep Lluís Bausset i Ciscar és el seu president honorífic. En 2013 va ser premiada per l'Associació d'Escriptors en Llengua Catalana.
Com a entitat originàriament lligada a Acció Cultural (impulsora del Bloc de Progrés Jaume I arreu del País), cada divendres més pròxim al 9 d'octubre el Bloc s'encarrega de convocar i de celebrar el Correllengua a nivell local, amb l'organització d'una cercavila pel poble que compta amb la participació dels grups folklòrics locals com el Grup de Dansa, els Negrets, les Cabudes i els Tornejants. En acabant té lloc el sopar de lliurament dels Premis Jaume I, que des de 1996 han distingit les persones, comerços i entitats compromeses amb la llengua i la cultura; cada un dels cinc premis diferents que s'atorguen duen el nom d'un personatge valencià que representen una categoria específica: així, el Premi Joan Fuster s'atorga a entitats i associacions dedicades a la cultura com Bromera, ACPV, la Universitat de València, l'AELC o El Temps; el Tio Canya pren el nom de la cançó homònima per destacar personalitats destacades en la defensa d'allò valencià com el mateix Bausset, Vicent Torrent, Toni Mestre, Escola Valenciana, TV3 o Josep Guia; l'Ovidi Montllor representa el món de les arts i se l'han endut el Grup de Dansa, Matilde Salvador, Paco Muñoz, Merxe Banyuls o Lluís Miquel; el Carles Salvador va adreçat a persones i entitats dedicades específicament a l'ús i la promoció de la llengua com les escoles i l'institut de secundària de l'Alcúdia en l'àmbit públic o l'Escola Gavina en el privat; finalment, el Vicent Andrés Estellés es dona als comerços o empreses locals destacat per la contribució a la dignificació de la llengua i la cultura valencianes.

## Referències

* ↑ «Josep Lluís Bausset: l'home subterrani». El Periòdic, 05-03-2010. [Consulta: 2 agost 2011].
* ↑ L'Associació Cultural Bloc de Progrés de l'Alcúdia, premiada pels escriptors en llengua catalana S'ha donat a conéixer el nom dels guanyadors de la 23a edició dels Premis de la Crítica dels Escriptors Valencians - Notícia a La Veu del País Valencià del 9 de juny de 2013
* ↑ Div. autors: X Anys del Bloc de Progrés Jaume I de l'Alcúdia (Denes 2007, Paiporta). ISBN 9788496545458
* ↑ «El Bloc de Progrés de l'Alcúdia lliura els XIV Premis Jaume I». El Punt Avui, 09-09-2021. [Consulta: 25 novembre 2012].
* ↑ «XVII edición de los Premios Jaume I» (en castellà). Las provincias, 25-09-2012. [Consulta: 25 novembre 2012].
* ↑ Cerdà, Paco «El Tio Canya complix 40 i encara dubta de si tornar a València». Levante-EMV.com.
* ↑ «L'Alcúdia lliura este divendres els XV Premis Jaume I, de la llengua i la cultura valenciana». El Culto, 30-11-2010. [Consulta: 11 juny 2011].
# Betagarri

Betagarri és un grup de música originari del País Basc que es va formar a finals de l'any 1992, però no va ser fins al febrer de 1997 que van gravar el seu primer àlbum amb Mil A Gritos Records.

## Història

La història d'aquest grup de Vitòria és una mica particular: Gontzo, Iñaki i Aitor ja eren col·legues i acostumaven a sortir de festa amb el nom de guerra de Betagarri, però no s'imaginaven que acabarien formant un grup amb aquest nom. Tot va començar quan a Gontzo li va tocar una guitarra elèctrica en un concurs de la televisió. Com que Iñaki cantava en un cor i Aitor solia tocar una guitarra clàssica, van començar a tocar coses junts i van anar coneixent més gent.
80/00 va ser enregistrat al Garate Studios d'Andoain, publicat per Esan Ozenki i produït per B.V.A. «Triku». Es va publicar l'octubre de l'any 2000 i conté 20 cançons. Zuzenena és l'enregistrament d'un concert en directe a la sala La Mirona de Salt. El disc conté un CD amb disset cançons i un DVD. Hamaika gara, en basc «Som onze» o també «Som molts», fou gravat als estudis d'Elkar de Sant Sebastià durant el 2006, i publicat per la discogràfica Oihuka. Conté catorze cançons, dues de les quals en català: «Un poble viu» i «No hi som tots».

## Discografia

* Maketa (1994)
* Betagarri (1997)
* Arren erro zaharra (1999)
* 80/00 (2000)
* Freaky festa (2000)
* Remix (2001)
* Arnasa hartu (2002)
* Zuzenena (2004)
* Hamaika gara (2006)

## Referències

* ↑ González, Carlos. «Un reencuentro “para disfrutar”» (en castellà), 24-12-2023. [Consulta: 20 novembre 2024].
* ↑ González, Carlos. «El regreso de Betagarri tendrá continuidad» (en castellà). Deia, 11-03-2024. [Consulta: 20 novembre 2024].
* ↑ «Betagarri canta en català al nou disc Hamaika Gara». Enderrock.cat, 09-01-2007. [Consulta: 20 novembre 2024].